**АДАМГЕРШІЛІККЕ ТӘРБИЛЕУДІҢ МАҢЫЗЫ**

Қасым Гүлбаршын Медетқызы

№36 жалпы білім беретін мектебі Қарағанды қаласы

Жас ұрпаққа адамгершілік-рухани тәрбие беру-қазіргі таңдағы өзекті мәселелердің бірі. Жүсіпбек Аймауытов “адам мінезінің, ақыл-қайратының әртүрлі болуы тәрбиенің түрлі-түрлі болуынан. Адам баласының ұрлық істеуі, өтірік айтуы, кісі тонауы, өлтіруі сықылды бұзақылықтарды жасауы, тәрбиенің жетіспегендігінен” дейді Ғалым тәрбиенің екі түрлі болатынын: дене тәрбиесі және жан (рух) тәрбиесі болып бөлінетіндігін атап көрсетеді.[1] Сондай-ақ тәрбиенің басты кілті отбасынан екенін алға тартады. «Ұяда не көрсе, ұшқанда соны іледі» дегендей, балаға қайырымдылықты, қаталдықты, кішіпейілділікті, күйгелектікті, шыншылдықты, т.б қасиеттерді беретін кім? Ол, әрине, ата-ананың тәрбиесі. Баланың бойына басынан сіңірген мінезді қайта түзету қиындық келтіреді. Асыл қасиеттерге тәрбиелеу, адамгершілікті бойына сіңіру, рухани бай адам етіп қалыптастыру баланың ес білгенінен басталуы керек.

Ата-бабаларымыз ғасырлар бойы ұрпағының бойына ар-ұятты сіңіріп, жақсы қасиеттерге тәрбиелеп, иманды, адамгершілігі мол, мейірімді болып өсуіне ықпал еткен. Рухани мол мұрамыз халық ауыз әдебиетімен сусындатып, тарихын ұғындырып, салт-дәстүріне берік болуға тәрбиелеген. Баланы ата-анасы ғана емес, ел болып тәрбиелегені шындық.

Адамгершілік-моральдық қасиет, яғңи шыншылдық пен адалдық, қайырымдылық пен сенім тәрізді қасиеттерді бейнелейді. «Адам ата – анадан туғанда есті болмайды, естіп көріп, ұстап, татып ескерсе, дүниедегі жақсы, жаманды таниды, сондайдан білгені, көргені көп болған адам білімді, тәрбиелі болады»,-деп Абай айтқандай, оқу процесі кезінде адамгершілікке тәрбиелеу мақсаты әр уақытта күні бүгінге дейін күн тәртібінен түскен емес.[2] Сол адамгершілік тәрбиені беруде бала бойына сіңіруде ата-ананың ғана емес, мұғалімнің де рөлі зор. Бала ұстаз алдына тіл алғыш, жүрегі таза, сезімі пәк болып келеді, алайда өсе келе мінездерінде өзгеріс пайда болады. Бала бойына жат мінездердің пайда болуына себепкер факторлардың бірі-қазіргі таңда баланың рухани –адамгершілік тағылымына кері әсер ететін соғыс ойындары, жат қылықты жариялайтын фильмдер, бейнетаспалар және компьютерлік ойындар мен түрлі әлеуметтік желілердегі ақпараттар. Сонымен бірге бала тәрбиесіне ата–анасы мен жүрген ортасына мұғалімнің де қатысы бар. Баланың қалыптасуына ықпал етіп, дамуына үлес қосатын мұғалімнің есте ұстар жағдайлары аз емес. Солардың ішінде ең негізгісі – балаға деген жүрек жылуы. Ол қашан да қажет және ешқашан артық болмайды.

Қазіргі уақытта тәрбиенің жалпы негізі адамгершілік құндылықтар болуы керек. Адамгершілік құндылықтар үлкен мен кішінің арасындағы шынайы қарым – қатынас кезінде бала бойына дариды. Ал мұғалімнің басты мақсаты - өзіндік адамгершілік құндылықтарын оқушы бойына дарыта отырып, оның жүрек түкпіріндегі рухани қазынасын жарыққа шығару, әрбір баланы жеке тұлға ретінде жетілдіру үшін оның бойындағы бар құндылықтарды дамыту.[3] Тек сабақ барысында ғана емес, сабақтан тыс уақытта да оқушыларды адамгершілікке, гуманистік жүйеге тоғыстыру қажет. Мектеп қабырғасында жақсы тәрбиеленген, саналы білім алған шәкірт өмірде өз орнын табады. Сондықтан ұрпағымызды жас күнінен–ақ ұлттық тәлім–тәрбиеге, адамгершілік әдетке, рухани мәдениетке баулу керек. Сонда жас ұрпақ елі үшін елең қағар азамат, имандылық қасиеттерді жақсы білетін азамат, бәсекеге қабілетті тұлға болып қалыптасады.

Қазір қоғам жан–жақты үйлесімді жетілген жаңа ұрпақты – жаңа адамды тәрбиелеуді талап етеді. Қоғам талабы–заман талабы. Өйткені «Әр адам-өз заманының баласы». Сол себепті адамды заман билейді, заманына сай заңы туындайды. Сол тұлғаның адамгершілік қасиеттерін дамытуда мұғалімнің рөлі зор Мұғалім жетістікке жетелеп, шығармашылығын шыңдайтын, заман талабына орай болашақ мамандығына бағыттайтын, бала бойындағы қабілетті ашып, талантын танытатын жауапкершілігі зор маман деуге болады. Мектеп қабырғасында білім нәрімен сусындап отырған жас ұрпаққа «Өнегелі өмір», «Адалдық сағаты» сабақтарын өткізу, тәрбиелік мәні зор кездесу, дөңгелек үстелдер, болашақ мамандықтарына бағытталған іс-шаралар ұйымдастыру адамгершілікке тәрбилеудің басты құралы болмақ. Ойлау қабілеті ерекше, заманауи тәрбиемен өсіп келе жатқан жас ұрпақ ауыз құрғатар жай әңгімеге илана қоймасы анық. Сондықтан неғұрлым шынайы шаралар арқылы баланы иландыра отырып, жүректеріне жеткізу арқылы рухани адамгершілікке тәрбиелеген дұрыс.

Адамгершілікке тәрбиелеуде ұлттық педагогикамыздың рөлі зор. Сондықтан үлкенге жол беру, үлкеннің алдын кеспеу, амандасу, жасаған жақсылықтары үшін бір-бірінен пайда күтпеу, бір-бірінің жағдайларынан хабардар болу, жәрдем етуді ұмытпау т.б әдептерді әрдайым еске салып отырса, бала бойына етене қалыптасары хақ. Ата-бабамыздан жеткен осындай құндылықтарды әдебиет сабағында шығармалар талдау барысында шынайы өмірмен сабақтастыру арқылы оқушы санасына ой тастауға болады. Өзіндік ой-пікірін айтуда, тұжырым жасауда оқушы өзіне сабақ болар тәрбие алады. Адамгершілікке тәрбилеудің көзі-баланың сенімін тудыру, көзін жеткізу.

Біздің қоғам, арды бағалайтын, белсенді жоғары моральді, әдепті және рухани байлығы мол адамдардан тұруы керек десек, білім беруде болашақ ұрпақтың рухани-адамгершілік тәрбиесіне көңіл бөлген жөн. Бүгінгі ұстаздың алдында тұрған ең жауапты міндет–тәуелсіз мемлекетіміздің уығы боп қадалатын қоғам мүшелерін, яғни жас ұрпақты рухани-адамгершілікке тәрбиелеп, бәсекеге қабілетті, ар-ұжданы жоғары, ынтымақтаса қызмет ететін тұлға тәрбиелеу, тұлғаның жан дүниесіне үңіле алу. Әр баланың ішкі мүмкіндігі мен өзіндік қарымын дамытуға әсер ететін рухани-адамгершілік қағидалары—жеке тұлғаны өзін-өзі жүзеге асыруының аса қажетті шарты болып табылады. Тұлғаны рухани адамгершілікке тәрбиелеуде жалпыадамзаттық құндылықтарды негізге алу керек. Қай қоғамда, қай мемлекетте болсын, кез келген мұғалім оқушылардың бойындағы жалпыадамзаттық құндылықтарды жарыққа шығару арқылы баланың өзін тануына, басқаны тануына, баланың болашақ дамуына зор ықпал етеді.

Қолданылған әдебиеттер:

1. Ж. Аймауытов Тәрбиеге жетекші. Орынбор, 1924. [ Электрондық ресурс]- http://kazneb.kz/

2. А.Құнанбайұлы Қара сөздері

3. https://stud.baribar.kz/